
Persongalleri

På Sandtorvholmen:

Janiche Holmen, seriens hovedperson

Bertheus Holmen, Janiches fosterfar og handelsmann

Annemor Holmen, Janiches fostermor, død

Oktopus og Tinktur, Janiches katter

Junta, kokke på handelsstedet

Lavrans, Juntas sønn

Elsebeth og Nora, tjenestejenter på handelsstedet

Simonette, koldjomfru i Spanskehuset

Jens Olsen, poståpner

Lars Lillemann, butikkbestyrer

Anders Mortensen, dampskipsekspeditør

Sirin, fjøsjente

 

Andre:

Havtor og Hermod Isaksen, tvillinger og prestesønner. Hermod er prest, Havtor er notbas

Agnes Lindstad, fiskerdatter og Janiches venninne

Enkefru Thea Figenschou, kalt Tutta, eldre dame på Sandtorv

Karin og Anna, Tuttas søstre

Petter Sjøberg, lensmann i Gausvik

Matheus Sjøberg, lensmannssønn

Erling Sjøberg, lensmannens fetter

Fabien Lizzard, fransk handelskaptein

Constance Aas, prestedatter i Lødingen


Slik sluttet forrige bok:

– Mademoiselle Holmen? Skal De om bord nå? Vi skal straks seile.

– Hvor er Fabien?

– Han er her et sted. Sani så seg rundt. – Men jeg er ikke sikker på hvor han for øyeblikket er. Jeg skal se om jeg finner ham.

Janiche tørket øynene imens.

Det var for mange løgner. Hun hadde fått nok. Ville ikke mer. Tanken på Havtor og Constance gjorde henne dårlig. Hun maktet ikke se dem sammen. Innimellom kjente hun på et så sterkt sinne at det grenset til hat. Det fantes knapt noen mellomting når det gjaldt Havtor. Hvordan kunne han elske henne og samtidig binde seg til en annen? Hun trodde ikke på forklaringene hans, nektet å se frykten som speilet seg i øynene hans.

Han kunne ha snakket åpent med henne, vært sannferdig.

Janiche gikk litt rundt på måfå. Visste ikke egentlig hva hun skulle si til Fabien. Hun visste ikke lenger hva hun ville og ikke, eller hvor hun skulle gjøre av seg.

Sola skinte over dekk, men det blåste fortsatt godt. Bra vær for vind i seilene, visste hun.

Hun sto ved den ene masta da hun så lensmann Petter Sjøberg komme om bord. Hva hadde han her å gjøre nå?

Idet han skrådde over en taukveil på dekket, var det som et støt traff henne. Janiche stirret på bevegelsen. Det kom for henne, som lyn fra klar himmel, de samme støvlene, hvordan hun tåkete av smerte så ham skreve over henne. Lukta av jord og sølevann, og det knivskarpe draget av høst. Som om et snitt av vinter var skåret inn tvers over sundet. Hun pustet hardt med magen. Kjente krampa i mellomgulvet, gispet og trakk seg vekk og ut av synsfeltet hans før han rakk å få øye på henne.

Hun rygget på dekket mens hun så seg desperat rundt etter et gjemmested. Hun fikk øye på ei lasteluke lenger bort på akterdekket, og kom seg dit. Hun tumlet ned den bratte stigen mens smerten rev i ribbeina.

Over henne nærmet tunge skritt seg, og panikken tok henne. Hun stirret på de mange kassene, de var store, kunne romme et menneske. Og så sluttet hun å tenke.

Janiche vippet opp lokket på den nærmeste kassa og kravlet oppi. Hun nølte bare et øyeblikk idet tyngden på lokket hvilte i håndflata. Så lukket hun igjen.

Det var mørkt der inne og det ble stille rundt henne. Hun satt med åpen munn og lyttet. Hun hørte stemmer, lensmannens som blandet seg med andres.

Så kom det noen ned, hun hørte flere stemmer, gjenkjente igjen lensmann Sjøbergs. Hjertet raste i brystet hennes. Hun satt musestille i mørket, våget nesten ikke puste. Klarte ikke å tenke.

Det lød tunge dunk, noen skjøv på noe. Det hørtes like over hodet på henne.

Men så fjernet skrittene seg igjen, og hun hørte dem i stigen.

Så ble det stille. Janiche satt stiv og lyttet.

Hvorfor hadde lensmann Sjøberg overfalt henne?

Gråten vokste i henne. Hun forsto det ikke. Forsto ingenting av denne dagen.

I det samme lød det ordrer fra Fabien, det rykket i skuta.

– Herregud, jeg skal jo ikke bli med, mumlet hun for seg selv og dyttet på lokket. Lensmann Sjøberg kunne ikke gjøre henne noe her, kunne han vel? Hun måtte fortelle faren hva hun hadde oppdaget, så fikk de finne ei løsning. Det var ennå ikke for sent.

Janiche satte seg litt opp og la hendene mot lokket og skjøv fra, men det rikket seg ikke!


Prolog

Tirsdag, 20. august 1895, kort tid før Jeanne d’Arc skal seile

Havtor så på aktiviteten om bord på skuta mens han sto og sorterte morgenens fangst med sløyekniven mellom tennene – så visste han hvor han hadde den til enhver tid. Han fantes ikke lei seg for at Fabien skulle videre i dag. Han var trygg på Janiches følelser, det var ikke det, men han visste at de hadde kysset, og han var redd franskmannen skulle lure til seg flere kyss.

Lykken han bar i seg var så skjør. Den lå i ham som noe forbeholdent, noe han ikke helt klarte å gripe helhjertet rundt, for det var så lett for at det han tok i gikk i stykker. Det var sånn det alltid hadde vært.

Nå skulle han til Lødingen en av de nærmeste dagene. Han var ikke redd for det som skulle komme, selv om Constance allerede var krevende, og det kom til å bli huskestue. Han senket armene og stirret på fisken i trauet, grep kniven han hadde stukket inn mellom tennene.

Det fikk så være. Constance ville komme over det. Han ville så gjerne skyve fortid og mørke til side og åpne opp for drømmen om ei fremtid her. Sammen med Janiche. Å slippe de mange vintrene med frossen kropp, sildegrynssuppe, flatbrød og spekesild. Slett kost, som de fine ville kalle det, men etter tolv timer på havet kastet han i seg hva som helst.

Han syntes han hørte skritt. Lensmannen sto i sanda da Havtor snudde seg. Så det var den tykjen som kom.

– Hva vil du? Havtor verdiget ham knapt et blikk. Han hadde bedre ting å gjøre enn å kaste bort tid på denne mannen.

– Jeg kommer fordi jeg har ei klar oppfordring til deg, Havtor Isaksen. Lensmannens formelle tone prellet av ham.

– Nok en trussel, altså, sukket han og rettet nakken.

– Det har kommet meg for øret at du har vært i Viktoriahavn, og at du ikke reiste alene. Det var ikke forloveden din du hadde med deg. Petters sleske smil vokste. – Jeg fikk et telegram. Jeg har kjentfolk der, skjønner du. Trodde du ingen ville få vite om det? Blikket plirte ondt mot ham. – Folk hørte dere den natta, vet du. Du plukket blomsten. Lensmannens latter var som knasende, tørre sandkorn. – Og du vet hva jeg har sagt: Gift deg med prestedattera i Lødingen, så går Janiche fri!

Havtor stirret på lensmannen mens raseriet tok ham, det var som om han gikk inn i ei forferdelig blodtåke. Han knyttet nevene hardt i håp om å beherske seg.

Petters blikk smalnet.

– Ja, slå meg bare, du. Det er det du alltid gjør. Du vet ikke bedre, gjør du vel? Sånne som deg fikk ikke akkurat mest da Herren delte ut vettet. Så gi meg endelig en grunn til å sperre deg inne! Petters hat kom enda bedre til syne i det skarpskårne ansiktet. – Trå feil igjen, Havtor, for jeg vil med glede sende deg inn i folks glemsel. Settes du i arresten, er det ingen som vil savne deg! Jeg ser virkelig frem til den dagen jeg kan bure deg inne. Petter smekket med tunga. – Det skal bli en sann fornøyelse! Han hevet pekefingeren. – Jeg trodde dessuten jeg hadde gitt deg en aldri så liten advarsel allerede. For den blomsten du plukket … Du vil ha henne, det vet jeg.

– Hva sa du? hvisket han stakket, hest. – Hvilken advarsel?

– Jeg kommer til å ta henne. Jeg skal ødelegge den vesle jenta di. Lavendelpiken din. Jeg skjønner jo at du er glad i henne. Tro meg på mitt ord, jeg kommer til å gjøre det. Men holder du munn og gifter deg som planlagt, skal jeg la være, da skal hun gå fri.

Havtor stirret blindt på mannen han hadde foran seg. – Du rører henne ikke, hvisket han mens det svartnet for øynene hans. Den som rørte Janiche skrev fanden ta sin egen dødsdom, skjønte ikke Petter det?

– Er det ikke litt for sent?

– D-det var deg! utbrøt Havtor og stirret ham i øynene mens nummenheten bredte seg i kroppen.

– Det var en advarsel. Men neste gang slipper hun ikke unna. Neste gang bøter hun med livet. Og du kan ikke forhindre det. Petter så ut til å riktig kose seg. Øyelokkene sank, og munnviken fikk en skadefro, tilfreds krumming. – Du skal nok få et hint, for jeg liker jakten. Men du vil komme for sent. Akkurat for sent! Vil du at hun skal dø i armene dine? Petters flir lignet et snerr. – Tro meg, neste gang vil hun ikke overleve, Havtor. Reis til Lødingen og gift deg med prestedattera, ellers tar jeg Janiche fra deg! Du vil ikke kunne redde henne. Du bør ikke true meg, det vet du. Petters stemme var lav og behersket.

Havtor skjønte ikke at han gråt før Petter flirte.

– Jeg trodde ikke det fantes følelser i en som deg, men du er jo mykere enn min hustrus fløyelsgrøt! Det passer meg utmerket. Da vil du ikke trosse meg! Han hyttet med pekefingeren. – Du skal ikke under noen omstendighet tro at det ikke vil få følger hvis du snakker. Det du påstår å vite noe om, skal du tie om! Du får ikke spre de løgnene.

– Hvis du var så trygg på at det er løgner, ville du ikke ha sett deg nødt til å true meg!

Petter stirret på ham, og så kom det sammenbitt: – Du må bare våge å slenge med leppa om alt du tror du vet. Da vet du hva som skjer.

Havtor så for seg Janiches ranke skikkelse. Han brant etter henne. Det var ingenting annet han ville mer enn å ha henne, men han kunne ikke få henne. Det var akkurat dette som gjorde at han måtte skyve henne fra seg. Han hadde i sin naive tro håpet og ønsket at det kunne bli annerledes, at han kunne hanskes med Petter, og samtidig beskytte henne. Men han burde ha innsett at det var umulig.

Han trengte ikke å spørre Petter for å forstå at det var han som hadde tent på naustet hans også. Det var alle disse hemmelighetene som ga lensmannen makt.

Petter tok noen steg frem og kom like opp i ansiktet hans.

– Det er ganske så besnærende å se på, faktisk. Hvordan dere går i ring rundt hverandre. Hvordan du verker etter henne. Han smilte ondt. – Lever du ut den kjærligheten, må hun betale prisen! Han kom enda nærmere. – For jeg holder ord! Jeg skal ta fra deg og ødelegge alt du har kjært, og jeg skal knuse deg!

Lensmann Sjøbergs ansikt var så nært Havtors at han kunne se den brune tobakksranden på tennene hans. Han smekket tilfreds med tunga. – Jeg har forresten gitt deg litt drahjelp. Frøken Aas er allerede på vei hit. Han begynte å gå, men slengte over skuldra: – Du kan takke meg senere!

Tirsdag, 20. august 1895, Sandtorvholmen uthavn

– Nei! Janiche dunket panisk i lokket, forsøkte å presse det opp, men det satt fast. Herregud, det kunne ikke være sant! Hun kunne ikke ha stengt seg selv inne!

– Hjelp! Er det noen her? Hjelp, jeg er innestengt!

Det var som om mørket slukte stemmen hennes, og det kom ikke en lyd utenfra. Ikke andre lyder enn skuring over dekk, kommandorop og rugging i skuta.

Janiche stirret stumt inn i mørket. Det luktet treverk og tjære, grove hampetau, en slags brent lukt. Kassa var grovhøvlet, med fliser som sikkert fortsatt stakk ut fra endene. Den var bare spikret sammen, påsatt hengsler, og … lås? Det husket hun ikke. Hun hadde ikke lagt merke til detaljene, bare vært lettet da hun kunne smekke lokket igjen.

Og nå satt hun her. Mørket tok henne, panikken krøp over henne som en slibrig blekksprut. Hun grøsset. De måtte ha satt noe på lokket. Det var derfor det ikke så mye som rikket seg!

Kvalmen skjøt oppover halsen. Hun gispet, prøvde å skyve av lokket igjen, men det satt fortsatt bom fast.

– Her kommer jeg til å dø, hvisket hun forferdet. Hun kunne se det for seg – hvordan Fabien åpnet lokket på grunn av stanken når de kom frem.

Hun skrek og dunket knyttnevene mot sida. – Hjelp! Kjære Jesus og all verdens gode ånder, hvisket hun med panna mot veggen i kassa. – Jeg kan ikke dø her nede i mørket.

Det rugget i skuta. De var på vei. Hun syntes hun så Fabien stå sammen med styrmannen ved det store roret. Intetanende om at hun befant seg innelåst et sted under ham.

Klam, rå stillhet møtte henne. Hun stirret stumt ut i mørket. Skulle hun virkelig ende sine dager her nede? Fordi lensmann Sjøberg, han som var loven og som skulle se til at soknebarna følte seg trygge, hadde sparket henne bevisstløs for bare noen dager siden?

Hun gnurte tennene mot hverandre mens harmen steg i brystet. Og så var det Havtor, den forbannede tosken, som løy om at han ikke skulle bli far. Han hadde sett så oppriktig ut, men Constances ord brente seg fast. Hvordan vet du …

Hvordan hun visste? Hun snøftet for seg selv.

– Denne gangen tilgir jeg deg ikke, hvisket hun forbitret. – Dette skal du få blø for! Men da kunne hun ikke dø her nede. Hun slo knyttneven hardt i sida på kassa. – Hjelp! Hun skrek seg hes. Etterpå ble hun sittende og hive etter pust.

– Hjelp meg, kjære noen, mumlet hun og kikket opp, selv om det ikke var noe å se. Hun måtte bli funnet, kunne ikke tro noe annet. De måtte vel høre henne til slutt? Hun visste fra før at kapteinens kahytt lå i akterskottet. Lasteluker hadde de kanskje flere av, dessuten sov sikkert mannskapet i små kahytter her nede.

– Nå er det nok, freste hun, og prøve å bruke ryggen som styrke og kraft for å skyve opp lokket, men det rikket seg fortsatt ikke. Hun ropte så høyt hun klarte. Men det var som om skriket lukket seg inne sammen med henne i kassa, og at hun hadde signert sin egen dødsdom.

